מרים גורצקי בילו

**מרים מריה גורצקי בילו** (נולדה בשנת 1954) היא מעצבת במה ותלבושות, מרצה וחוקרת תיאטרון ועיצוב ישראלית. היא פרופסור אמריטה בפקולטה לאמנויות שבאוניברסיטת תל אביב וכיהנה כראש התוכנית למצטיינים בעיצוב במה, קולנוע וטלוויזיה.
ממוזער|שמאל|260px|"ג'ונגל הכרך" מאת ברכט, בימוי אופירה הניג, עיצוב במה ותלבושות מרים גורצקי בילו, תיאטרון שטאטטיאטר אאוגסבורג, שבגרמניה 2013

## ביוגרפיה
מרים גורצקי בילו נולדה בעיר בייליסקו שבפולין. בגיל 3, עלתה עם משפחתה לישראל.

היא למדה בתיכון אליאנס ברמת אביב, תל אביב ובמקביל למדה ציור במכון אבני אצל יחזקאל שטרייכמן ומינה זילסמן.

בשנת 1971 התחילה ללמוד ציור אצל פרופסור יוסף שוורצמן, אמן ומורה מאוניברסיטת ברלין שהיה תלמידם של הציירים מקס ליברמן וקתה קולוויץ, לה שימש גם כאסיסטנט. שוורצמן השפיע רבות על גורצקי בילו, ואף תפקד עבורה כמורה רוחני. היא המשיכה ללמוד אצלו עד יום מותו בשנת 1980.

במקביל לכך, בשנת 1972 התחילה גורצקי בילו ללמוד לתואר ראשון במגמה לעיצוב במה של החוג לתיאטרון שבאוניברסיטת תל אביב. היא סיימה את הלימודים לתואר בשנת 1976 ומיד המשיכה גם לתואר שני באותה המגמה. המורים שהשפיעו עליה בצורה העמוקה ביותר בשנות לימודיה באוניברסיטה היו המעצבים ארנון אדר ולידיה פינקוס-גני. לימים גורצקי בילו גם שימשה כאסיסטנטית שלה ומאוחר יותר גם הפכה לשותפתה במחקר האקדמאי ולממשיכת דרכה האמנותית.

לאחר שסיימה את לימודיה באוניברסיטת תל אביב, בשנת 1978, נסעה ללמוד ציור בפריז ב-Quarter Workshop. מאז שחזרה לארץ בשנת 1980, היא מתגוררת בתל אביב. היא נשואה ואם לשתי בנות.
ממוזער|שמאל|260px|"ג'ונגל הכרך" מאת ברכט, בימוי אופירה הניג, עיצוב במה ותלבושות מרים גורצקי בילו, תיאטרון שטאטטיאטר אאוגסבורג, שבגרמניה 2013

## קריירה אקדמית
לאחר סיום לימודיה, בשנת 1980, החלה גורצקי בילו לעסוק בהוראה בתחומי העיצוב בכמה מוסדות להשכלה גבוהה בישראל, בהם: אוניברסיטת תל אביב, סמינר הקיבוצים, בית הספר למשחק בית צבי, האוניברסיטה הפתוחה ואוניברסיטת בן-גוריון. בשנת 2000 היא מונתה לפרופסור, ובשנת 2014 היא מונתה לפרופסור מן המניין. בין השנים 1996–2007 היא תפקדה כראש המגמה לעיצוב במה באוניברסיטת תל אביב.

בנוסף לכך, במהלך השנים גורצקי בילו גם השתתפה כיועצת או שופטת בוועדות אמנויות רבות, בהן: הוועדה הבין משרדית למחול שעסקה בעיצוב תלבושות לריקודי עם, הוועדה האמנותית של מת"ן – פרויקט התיאטרון הניסיוני של קרן רבינוביץ', ועדת הפרס בפסטיבל חיפה להצגות ילדים, יועצת אמנותית בפסטיבל נה גרנצ'י ובפסטיבל חשין בפולין ובצ'כיה, הוועדה האמנותית של זירת המחול – פסטיבל המחול של הזירה הבין-תחומית בירושלים. כמו כן, בעשרים השנים האחרונות גורצקי בילו משתתפת בוועדות מקצועיות מטעם המל"ג ומשרד החינוך שתפקידן לבחון תוכניות לימודים גבוהים בעיצוב.

בשנת 2014, בשיתוף עם פרופ' צביקה סרפר, דיקאן הפקולטה לאמנויות שבאוניברסיטת תל אביב באותן שנים, וכן בשיתוף מורים נוספים, ייסדה מחדש גורצקי בילו את המגמה לעיצוב במה באוניברסיטת תל אביב. במגמה החדשה משתלבים הסטודנטים לעיצוב במה, מלבד בהכשרה של החוג לאמנות התיאטרון, גם בהכשרה עיונית ומעשית של בית הספר לקולנוע וטלווויזיה, בחוג לתולדות האמנות הפלסטית וכן בקורסים ייעודיים העוסקים בעיצוב למסך ולאולפן טלוויזיה.

התוכנית למצטיינים בעיצוב במה, קולנוע וטלוויזיה אותה ייסדה גורצקי בילו באוניברסיטת תל אביב היא היחידה בישראל שמאושרת על ידי המועצה להשכלה גבוהה, המקנה תואר ראשון ושני בעיצוב במה, קולנוע וטלוויזיה. מאז הקמתה של התוכנית, גורצקי בילו עמדה בראשה, וכיהנה כמרצה בכירה באוניברסיטה. בשנת 2022, לאחר קריירה אקדמית בת 40 שנים, פרשה לגמלאות.

## קריירה אמנותית
"הבקכות" מאת אוריפידס, בימוי ועיבוד דוד זינדר, עיצוב במה ותלבושות מרים גורצקי בילו, התיאטרון המוניציפלי ההונגרי, קלוז שברומניה, 2004|ממוזער|שמאל|260px
ממוזער|שמאל|260px|"הדיבוק" מאת אנסקי, בימוי ועיבוד דוד זינדר, עיצוב במה ותלבושות מרים גורצקי בילו, התיאטרון המוניציפלי ההונגרי שבעיר קלוז, רומניה 2002
ממוזער|שמאל|260px|דון ז'ואן חוזר מהמלחמה, בבימויו של גדי רול, עיצוב במה רוני תורן (ע"פ רעיון של מרים גורצקי בילו), 2007
במקביל לפועלה בתחום ההוראה והמחקר האקדמי, עבדה במשך השנים גורצקי בילו כמעצבת במה ותלבושות של מופעי תיאטרון, מחול ואופרה בישראל ובחו"ל. משנת 1976 ועד היום עיצבה גורצקי בילו יותר מ-100 במות ותלבושות למגוון הפקות.

בין עבודותיה הבולטות בישראל נמנות: "מדיאה" מאת אוריפידס, "פרגודים" מאת ז'אן ז'נה, "אליס בארץ הפלאות" על פי לואיס קרול, "מצבים" מאת דוד אבידן – ארבעתן בתיאטרון הבימה, "נידוני אלטלנה" מאת ז'אן פול סארטר ו"אביב מאוחר" מאת אלכסיי ארבזורוב בתיאטרון בית ליסין, "המתחזה" מאת תומאס מידלטון ראולי ו"בית ברנרדה אלבה" מאת פדריקו גרסיה לורקה בתיאטרון באר שבע, "והיה העקוב למישור" על פי ש"י עגנון בתיאטרון הקאמרי, "אופניים לשנה" בתיאטרון חיפה, "אוכלים" מאת יעקב שבתאי בתיאטרון החאן הירושלמי, ו"מפצח האגוזים" על פי פיוטר איליץ' צ'ייקובסקי בבלט הישראלי. לאורך כל שנותיה כמעצבת עבדה באופן רציף עם הבמאית נולה צ'לטון, שהפכה לחברה קרובה שלה ולדמות מרכזית שהשפיעה על דרכה האמנותית.
ממוזער|שמאל|260px|דון ז'ואן חוזר מהמלחמה, בבימויו של גדי רול, עיצוב במה רוני תורן (ע"פ רעיון של מרים גורצקי בילו), 2007
בין עבודותיה בחו"ל נמנות: “Holzer’s Peep Show” בתיאטרון הפולני הלאומי ביאליסקו, "הצילו!" בתיאטרון Stary שבקרקוב פולין, "The Changeling" בתיאטרון For New Audience שבניו יורק ארצות הברית, "דון ג'ואן חוזר מהמלחמה" בתיאטרון Lamda שבלונדון אנגליה, "הדיבוק" ו"הבקכות" - שתיהן בתיאטרון המוניציפלי ההונגרי שבעיר קלוז רומניה, "ג'ונגל הכרך" בתיאטרון העירוני של אאוגסבורג גרמניה, "הדיבוק" בבית הספר הלאומי לדרמה שבעיר ניו דלהי הודו, "זוז אתה מסתיר לי את השמש" עבודה משותפת של תיאטרון Tak מליכטנשטיין, תיאטרון Kur מבאדן, פסטיבל Spiel Art ממינכן, ו-Theaterspektaktel Züricher מציריך.

בנוסף לכך, תצלומים של עבודותיה הוצגו במהלך השנים בתערוכות רבות שעסקו בעיצוב במה ותלבושות, בהן: תערוכת עיצוב במה שנערכה בתיאטרון הבימה לציון 40 שנה למדינת ישראל, תערוכה לעיצוב במה לתיאטרון שנערכה במוזיאון באר שבע לאמנות, תערוכה של עיצוב במה בישראל שנערכה במוזיאון תפן, וכמו כן, חמש פעמים ייצגו תצלומים של עבודותיה את עיצוב הבמה הישראלי בתערוכה הבינלאומית של מקצועות עיצוב הבמה – Quadrennial, הנערכת בפראג אחת לארבע שנים.

## לקריאה נוספת

* Guretzki Miriam, Lidia Pinkus‐Gani, Profile of a Prominent Israelie Stage Designer. *Assaph, Studies of the Theatre*, No. 4, pp. 48‐56. 1988.
* Guretzki Miriam, Lidia Pinkus‐Gani, Architecture in the Process of Teaching Stage Design. Motar, No. 2, pp. 101-104. 1994.
* Participation in the “Architecture in the Arts” convention. The Faculty of Arts, Tel‐Aviv University, 1994.
* Guretzki Miriam, Stage Design Course of the Theatre Department. Motar, No. 3, pp. 178‐182. 1996.
* Participation in theatre conference: Perception of Material in Stage Design. Drama Department, Jagellonian University, Krakow. 2000.
*Guretzki Miriam. Abstractions a Means of Transpassing Barriers of Local Traditions. *Theatre and Cultural Memory*. Amsterdam: University of Amsterdam. 2002.
* Peer Gynt, in "The Art of Light on Stage" by Amir Abulafia, NY: Routledge, 2016.


## קישורים חיצוניים

*עבודותיה של מרים גורצקי בילו בארכיון הבימה
*ערך על מרים גורצקי בילו בארכיון התיאטרון הישראלי
*ערך על מרים גורצקי בילו באינציקלופדיית התיאטרון של פולין
*מידע על ההצגה "אוכלים" באתר תיאטרון החאן הירושלמי
*ההצגה "אליס בארץ הפלאות" שעלתה בתיאטרון הבימה, באתר של הבמאית אופירה הניג

*The Bacchae - Hungarian National Theatre of Cluz
*David Zinder, ‘The actor imagines with his body’ – Michael Chekhov: An examination of the phenomenon, Academia.edu
* Tyler Renaud, Interview with David Zinder: Director and Acting Trainer, Critical Stages - The IATC webjournal, Spring 2010: Issue No 2
*Im Dickicht der Städte - Theater Augsburg im Rahmen des Brechtfestivals

קטגוריה:מעצבי במה ישראלים
קטגוריה:מעצבות במה ישראליות
קטגוריה:ישראליות ילידות פולין
קטגוריה:ישראלים ילידי פולין
קטגוריה:סגל אוניברסיטת תל אביב: תיאטרון
קטגוריה:סגל האוניברסיטה הפתוחה
קטגוריה:סגל אוניברסיטת בן-גוריון בנגב: מדעי הרוח
קטגוריה:בוגרות תיכון אליאנס (תל אביב)
קטגוריה:בוגרות מכון אבני
קטגוריה:בוגרי מכון אבני
קטגוריה:בוגרות אוניברסיטת תל אביב: תיאטרון
קטגוריה:בוגרי אוניברסיטת תל אביב: תיאטרון
קטגוריה:בוגרי אוניברסיטת תל אביב
קטגוריה:בוגרי תיכון אליאנס (תל אביב)
קטגוריה:ישראליות שנולדו ב-1954
קטגוריה:ישראלים שנולדו ב-1954